ผู้ว่าราชการกรุงเทพมหานคร ตรวจความพร้อม Hospital ก่อนเปิดรับผู้ป่วย 26 เมษายนนี้
พล.ต.อ.อัศวิน ขวัญเมือง ผู้ว่าราชการกรุงเทพมหานคร ลงพื้นที่ติดตามความพร้อมหอผู้ป่วยเฉพาะกิจ(Hospital) โรงพยาบาลสิรินธร ณ โรงแรม Elegant Airport Hotel เขตประเวศ ซึ่งเป็นหอผู้ป่วยเฉพาะกิจแห่งแรกของกรุงเทพมหานคร โดยเป็นอาคาร 7 ชั้น 2 อาคาร อาคารหนึ่งเปิดให้บริการเป็น สถานกักตัวของรัฐ State Quarantine (SQ) อีกอาคารจะเปิดเป็นหอผู้ป่วยเฉพาะกิจ (Hospital) มีจำนวนห้องพักทั้งหมด 230 ห้อง มีบุคลากรทางการแพทย์ดูแลตลอด 24 ชั่วโมงผู้ว่าราชการกรุงเทพมหานคร เปิดเผยว่า โรงแรม Elegant Airport Hotel เปิดให้บริการ SQ มาเป็นระยะกว่า 1 ปี สามารถปฏิบัติงานภายใต้มาตรฐานที่กำหนดได้เป็นอย่างดี รวมทั้งเป็นสถานที่ที่เหมาะสมเนื่องจากอยู่ห่างจากโรงพยาบาลสิรินธร เพียง 2.5 กิโลเมตรเท่านั้น ขณะที่ในส่วนของห้องพัก มีทั้งห้องพักสำหรับผู้ป่วยที่พักคนเดียวและพักรวม มีการจัดทีมแพทย์พยาบาลตรวจประเมินอาการ พร้อมให้การแนะนำผ่านระบบวิดีโอคอล และแอปพลิเคชั่น เมื่อผู้ป่วยเข้าพักจะมีการแจกชุดแนะนำขั้นตอนปฏิบัติตัวให้ได้ทำความเข้าใจ โดยต้องโหลด Application "ME-MORE" และลงทะเบียนให้เรียบร้อย เพื่อให้เป็นช่องทางในการสื่อสารกับทีมแพทย์และพยาบาล นอกจากนี้ได้กำชับให้จัดชุดเจ้าหน้าที่เทศกิจ ร่วมปฏิบัติงานกับตำรวจ สน.ท้องที่ เพื่ออำนวยความสะดวกและดูแลความปลอดภัยด้วย อย่างไรก็ตาม ผู้ป่วยที่เข้ารับบริการ จะต้องมีหลักเกณฑ์ครบ ทั้ง 5 ข้อ ได้แก่ 1. ผู้ป่วยได้รับการรักษาในโรงพยาบาลมาแล้ว 4- 7 วันและมีผลภาพถ่ายรังสีปอดคงที่ กรณีที่เป็นผู้ป่วยใหม่ต้องมีอายุน้อยกว่า 50 ปี ไม่มีอาการและไม่มีภาวะเสี่ยง 2. ผู้ป่วยยินดีให้ความร่วมมือสามารถสื่อสารได้รู้เรื่อง ดูแลตนเองได้ดี 3. ผู้ป่วยไม่มีไข้ 4. ต้องจัดยามาพร้อม สำหรับรับประทานด้วยตนเองจนครบตามแผนการรักษา และ 5.โรงพยาบาลต้นทางยินดีมารับผู้ป่วยกลับเข้ารักษาหากผู้ป่วยมีอาการเปลี่ยนแปลงทั้งนี้ จะเริ่มทยอยรับผู้ป่วยเข้าพัก ในวันที่ 26 เมษายน 2564 จำนวน 70 ห้อง  วันที่ 30 เมษายน 2564 จำนวน 80 ห้อง วันที่ 15 พฤษภาคม 2564  จำนวน 40 ห้อง และวันที่ 30 พฤษภาคม 2564  จำนวน 40 ห้อง